b'\n_START_ARTICLE_\nDagens skandale\n_START_SECTION_\nHandling\n_START_PARAGRAPH_\nMusikalstjernene Mona Leslie (Jean Harlow) blir fengslet for uaktsom kj\xc3\xb8ring. Hennes gode venn, sportspromot\xc3\xb8ren og gambleren Ned Riley (William Powell), betaler kausjonen hennes for at hun skal kunne delta p\xc3\xa5 et veldedig arrangement. Da hun kommer frem oppdager hun imidlertid at alle plassene er kj\xc3\xb8pt av den velst\xc3\xa5ende Robert Harrison jr. (Franchot Tone), lederen for, og det eneste medlemmet i, S.A.M.L. (Society for the Admiration of Mona Leslie). Robert og Mona innleder et forhold med samtykke fra Ned. Monas bestemor (May Robson) forteller Ned at dersom han forteller Mona hva han f\xc3\xb8ler for henne kommer hun til \xc3\xa5 avslutte forholdet. Han bestemmer seg til slutt for \xc3\xa5 kj\xc3\xb8pe en giftering til Mona. _NEWLINE_F\xc3\xb8r han f\xc3\xa5r informert henne om dette gifter Mona seg med Robert en kveld mens de er fulle. Neste dag er Mona sv\xc3\xa6rt forn\xc3\xb8yd med avgj\xc3\xb8relsen deres, men Robert blir deprimert n\xc3\xa5r han tenker p\xc3\xa5 hvordan familien og vennene sine kommer til \xc3\xa5 reagere. I tillegg var han allerede forlovet med barndomsvenninnen sin, Josephine Mercer (Rosalind Russell). Da Mona skal bli introdusert for Roberts familie og venner f\xc3\xa5r hun en kj\xc3\xb8lig mottakelse av alle utenom Josephine. Robert har lyst til \xc3\xa5 flykte tilbake til New York, men Mona r\xc3\xa5der han til \xc3\xa5 bli i h\xc3\xa5p om at det skal l\xc3\xb8se seg._NEWLINE_Robert klarer imidlertid ikke \xc3\xa5 riste av seg f\xc3\xb8lelsen at han har gjort en stor tabbe og dette blir forsterket da Josephine gifter seg. Han orker ikke tanken p\xc3\xa5 henne sammen med en annen mann og drikker seg full. Da han forteller Jo hva han f\xc3\xb8ler for henne og at han f\xc3\xb8ler at han ble lurt til \xc3\xa5 gifte seg med Mona overh\xc3\xb8rer Mona samtalen. Hun sp\xc3\xb8r om Ned kan f\xc3\xb8lge henne tilbake til hotellet. Robert f\xc3\xb8lger etter og pr\xc3\xb8ver \xc3\xa5 starte en krangel, men er for full. Mona og Ned legger han ned for at han skal sove, men da de forlater rommet h\xc3\xb8rer de et skudd. De oppdager at Robert har beg\xc3\xa5tt selvmord. B\xc3\xa5de Mona og Ned blir tiltalt for mord, men blir frikjent. I folkets \xc3\xb8yne var imidlertid Mona skyldig i \xc3\xa5 ha drevet Robert til \xc3\xa5 ta livet sitt. _NEWLINE_Mona f\xc3\xb8der Roberts s\xc3\xb8nn og kommer dermed i videre konflikt med familien hans. Hun g\xc3\xa5r med p\xc3\xa5 \xc3\xa5 si fra seg arven p\xc3\xa5 \xc3\xa9n million dollar dersom hun f\xc3\xa5r beholde foreldreretten til barnet. Mona fors\xc3\xb8ker \xc3\xa5 fortsette karrieren sin, ettersom hun trenger penger til \xc3\xa5 fors\xc3\xb8rge barnet, men ingen seri\xc3\xb8se akt\xc3\xb8rer \xc3\xb8nsker \xc3\xa5 ansette henne. I all hemmelighet finansierer Ned en forestilling for henne, men advokaten hans, som er bekymeret for at Ned risikerer \xc3\xa5 g\xc3\xa5 konkurs, informerer Mona om hva han har gjort. Hun tilbyr Ned \xc3\xa5 trekke seg, men dette nekter han \xc3\xa5 g\xc3\xa5 med p\xc3\xa5. P\xc3\xa5 \xc3\xa5pningskvelden er hennes tidligere svigerfar, oberst Harrison sr. (Henry Stephenson), og Josephine blant publikum. Da Mona begynner \xc3\xa5 synge blir hun forstyrret av tilrop fra publikum. Hun bestemmer seg for \xc3\xa5 fortelle sin versjon av det som skjedde med Robert, og begynner deretter \xc3\xa5 synge fra begynnelsen igjen. Etter at hun er ferdig blir hun m\xc3\xb8tt av st\xc3\xa5ende applaus fra publikum. Da hun synger den neste sangen frir Ned til henne fra sidelinjen.\n_START_SECTION_\nProduksjon\n_START_PARAGRAPH_\nDavid O. Selznick brukte pseudonymet \xc2\xabOliver Jeffries\xc2\xbb da han skrev filmens historie. Den er l\xc3\xb8st basert p\xc3\xa5 skandalen der ekteskapet mellom Broadway-skuespillerinnen Libby Holman og den velst\xc3\xa5ende tobakksarvingen Zachary Smith Reynolds fra 1931, endte med at han d\xc3\xb8de av et skuddss\xc3\xa5r i hodet. Dette f\xc3\xb8rte til at Holman ble anklaget for \xc3\xa5 ha v\xc3\xa6rt ansvarlig for hans d\xc3\xb8d. Filmen hadde en rekke ulike arbeidstitler, inkludert Salute, There Goes Romance og A Woman Called Cheap, f\xc3\xb8r valget til slutt falt p\xc3\xa5 Reckless. Ti manusforfattere, inkludert Joseph L. Mankiewicz, Philip Barry, S.N. Behrman og Val Lewton arbeidet med manuset, men bare P.J. Wolfson ble kreditert for det fullf\xc3\xb8rte manuset. _NEWLINE_Joan Crawford ble tildelt den kvinnelige hovedrollen. En uke f\xc3\xb8r produksjonen startet ble hun imidlertid erstattet av Harlow, ettersom Selznick hadde bestemt at Powells virkelige romanse med Harlow ville bidra til \xc3\xa5 promotere filmen. Harlow var motvillig til \xc3\xa5 spille i filmen, da hennes ektemann Paul Bern, i likhet med mannen til rollefiguren hennes Mona Leslie, hadde beg\xc3\xa5tt selvmord to \xc3\xa5r tidligere. Under innspillingen oppstod den en krise da Harlow begynte \xc3\xa5 miste h\xc3\xa5ret etter flere \xc3\xa5rs bleking. Fris\xc3\xb8ren Marcel Machu ble i all hemmelighet tilkalt til settet for \xc3\xa5 begrense skadene. Han masserte olivenolje i h\xc3\xa5ret hennes til det sluttet \xc3\xa5 brekke. I mellomtiden ble spesialdesignede parykker bestilt fra New York, som Harlow brukte resten av innspillingen.\n_START_SECTION_\nMottakelse\n_START_PARAGRAPH_\nFilmen ble ingen suksess, hverken blant kritikerne eller publikum og tjente ikke inn produksjonskostnadene. Variety lot seg ikke begeistre og mente b\xc3\xa5de regien og historien var uten s\xc3\xa6rlig m\xc3\xa5l og mening. Anmelderen syntes ogs\xc3\xa5 rollefigurene var vage og lite troverdige. Andre Sennwald i The New York Times var heller ikke overbevist og mente at Harlow var malplassert i sin rolle. Richard Watts jr. i New York Herald Tribune understreket at \xc2\xabfilmen ikke var en klassiker\xc2\xbb, men at den likevel fungerte som et melodrama. Dette var f\xc3\xb8rst og fremst takket v\xc3\xa6re Harlows prestasjon.'